Likumprojekts

**Grozījumi Augstskolu likumā**

Izdarīt [Augstskolu likumā](https://likumi.lv/ta/id/37967-augstskolu-likums) (Latvijas Republikas Saeimas un Ministru Kabineta Ziņotājs, 1996, 1. nr.; 1997, 3. nr.; 2001, 1. nr.; 2003, 12. nr.; 2004, 13. nr.; 2006, 8. nr.; 2007, 6., 11. nr.; 2008, 15. nr.; 2009, 2., 14. nr.; Latvijas Vēstnesis, 2009, 194. nr.; 2010, 38., 206. nr.; 2011, 117., 202. nr.; 2012, 190. nr.; 2013, 40., 92., 188. nr.; 2014, 214., 257. nr.; 2016, 108., 125., 241. nr.; 2017, 90., 236. nr.; 2018, 36., 132., 216. nr.; 2019, 240. nr.; 2020, 80B., 208., 223. nr.) šādus grozījumus:

1. 85. pantā:

izteikt pirmo daļu šādā redakcijā:

"(1) Ārvalstīs iegūto akadēmisko grādu un izglītības dokumentu, kā arī vidējo izglītību apliecinošo dokumentu (turpmāk šajā pantā – izglītības dokumenti) ekspertīzi veic Akadēmiskās informācijas centrs, izņemot gadījumu, ja šā panta 1.1 daļā minēto dokumentu ekspertīzi veic attiecīgā augstskola.";

papildināt pantu ar 1.1 daļu šādā redakcijā:

"(11) Augstskola, kura atbilst Ministru kabineta noteiktajām prasībām un kurai Ministru kabineta noteiktajā kārtībā ir piešķirtas tiesības veikt Eiropas Savienības valstīs, Eiropas Ekonomikas zonas valstīs, Šveices Konfederācijā un Ministru kabineta noteiktajās ārvalstīs no 2016. gada 1. janvāra izsniegto izglītības dokumentu un iegūto akadēmisko grādu apliecinošo dokumentu ekspertīzi, to veic atbilstoši šā panta otrajai daļai, ja šo dokumentu īpašnieks ir iesniedzis attiecīgajā augstskolā iesniegumu studiju uzsākšanai vai studiju turpināšanai Latvijā.";

izteikt piekto daļu šādā redakcijā:

"(5) Ja studijas uzsāk vai turpina Latvijā, attiecīgā augstskola, pamatojoties uz Akadēmiskās informācijas centra izziņu, pieņem lēmumu par ārvalstīs iegūtā akadēmiskā grāda un izglītības dokumenta atzīšanu. Ja augstskola ir veikusi šā panta 1.1daļā minēto dokumentu ekspertīzi, lēmumu pieņem, pamatojoties uz augstskolas izsniegto izziņu.";

papildināt pantu ar sesto, septīto, astoto un devīto daļu šādā redakcijā:

"(6) Izziņu, ko ir izsniegusi šā panta 1.1daļā minētā augstskola, izglītības dokumentu īpašnieks var pievienot iesniegumam studiju uzsākšanai vai turpināšanai Latvijā citā augstskolā, kura, pamatojoties uz iesniegto izziņu, pieņem lēmumu par attiecīgajā ārvalstī iegūtā akadēmiskā grāda un izsniegtā izglītības dokumenta atzīšanu.

(7) Ministru kabinets nosaka kvalifikācijas prasības augstskolai, kā arī kārtību, kādā augstskolai piešķir un atceļ tiesības veikt šā panta 1.1daļā minēto dokumentu ekspertīzi, lai izsniegtu izziņu atbilstoši šā panta trešajai daļai.

(8) Ministru kabinets nosaka ārvalstis, izņemot Eiropas Savienības valstis, Eiropas Ekonomikas zonas valstis un Šveices Konfederāciju, kurās no 2016. gada 1. janvāra iegūto akadēmisko grādu un izsniegto izglītības dokumentu ekspertīzi var veikt augstskola, kurā šo dokumentu īpašnieks ir iesniedzis iesniegumu studiju uzsākšanai vai studiju turpināšanai Latvijā.

(9) Šā panta piektajā un sestajā daļā minēto augstskolas lēmumu var pārsūdzēt tiesā Administratīvā procesa likumā noteiktajā kārtībā."

1. Papildināt pārejas noteikumus ar 56. punktu šādā redakcijā:

"56. Ministru kabinets triju mēnešu laikā no grozījumu šā likuma 85. pantā spēkā stāšanās dienas pieņem šā likuma 85. panta septītajā un astotajā daļā minētos noteikumus."

Izglītības un zinātnes ministre

I. Šuplinska